CELEX: 
Language: ro
Date: 2022-02-04 00:00:00
Title: REGULAMENTUL DELEGAT (UE) / AL COMISIEI de completare a Regulamentului (UE) 2017/625 al Parlamentului European și al Consiliului în ceea ce privește normele specifice privind controalele oficiale efectuate de autoritățile competente asupra animalelor, a produselor de origine animală și a materialelor germinative, măsurile de monitorizare care trebuie luate de autoritatea competentă în caz de neconformitate cu normele de identificare și înregistrare a bovinelor, ovinelor și caprinelor sau în caz de neconformitate în timpul tranzitului pe teritoriul Uniunii al anumitor bovine și de abrogare al Regulamentului (CE) nr. 494/98 al Comisiei

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2017/625 al Parlamentului European și al Consiliului
                  1
                privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor (Regulamentul privind controalele oficiale) stabilește normele generale în acest domeniu.
            
            
               Regulamentul (UE) 2017/625 împuternicește, de asemenea, Comisia să adopte acte delegate de completare a normelor din regulamentul respectiv, printre altele pentru controale oficiale specifice în vederea verificării respectării cerințelor de sănătate a animalelor și a acțiunilor întreprinse în urma neconformităților constatate. Unele dintre aceste norme specifice de control oficial au fost stabilite în numeroase directive care au fost abrogate prin Regulamentul (UE) 2016/429 al Parlamentului European și al Consiliului
                  2
                („Legea privind sănătatea animală”). Cu toate acestea, Regulamentul (UE) 2016/429 nu a înlocuit normele specifice privind controalele oficiale, din cauza noului cadru juridic pentru controalele oficiale prevăzut în Regulamentul (UE) 2017/625.
            
            
               Normele prevăzute în prezentul regulament delegat sunt în mare măsură comparabile cu normele anterioare, ținând seama de experiența dobândită în urma aplicării normelor existente ale Uniunii în domeniul sănătății animalelor. Acesta prevede anumite particularități în domeniul sănătății animalelor, definite în Regulamentul (UE) 2016/429 și în normele sale delegate și de punere în aplicare. În special, acesta prevede ca medicii veterinari oficiali să efectueze controale oficiale în anumite unități autorizate care dețin animale sau care produc material germinativ de origine animală, precum și controale oficiale specifice în unități izolate. De asemenea, regulamentul prevede criterii suplimentare pentru analiza riscurilor în ceea ce privește selectarea unităților care trebuie inspectate în timpul controalelor oficiale privind identificarea și înregistrarea anumitor specii de animale, precum și măsurile de gestionare a bovinelor neconforme care tranzitează teritoriul Uniunii în anumite situații.
            
            
               2.CONSULTĂRI ÎNAINTEA ADOPTĂRII ACTULUI
            
            
               Comisia a avut consultări scrise cu Grupul de experți privind sănătatea animalelor (E00930) și cu Grupul de experți privind controalele oficiale (E00911). Proiectul de regulament delegat a fost pus și la dispoziția Parlamentului European și a Consiliului, iar niciuna dintre instituții nu a transmis observații. Principalele elemente ale proiectului de act legislativ au fost prezentate și discutate cu o gamă largă de părți interesate în cadrul unei reuniuni a Comitetului consultativ privind sănătatea animalelor.
            
            
               În plus, observațiile părților interesate cu privire la proiectul de regulament delegat au fost colectate în contextul mecanismului de feedback privind o mai bună legiferare în perioada 25 noiembrie 2021- 23 decembrie 2021. Toți participanții au sprijinit proiectul, fie doar unele dintre elementele sale specifice, fie în general.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament delegat urmează să fie adoptat în temeiul Regulamentului (UE) 2017/625, în special al articolului 20 alineatul (2) literele (a) și (c).
            
            
               REGULAMENTUL DELEGAT (UE) …/… AL COMISIEI
            
            
               din 4.2.2022
            
            
               de completare a Regulamentului (UE) 2017/625 al Parlamentului European și al Consiliului în ceea ce privește normele specifice privind controalele oficiale efectuate de autoritățile competente asupra animalelor, a produselor de origine animală și a materialelor germinative, măsurile de monitorizare care trebuie luate de autoritatea competentă în caz de neconformitate cu normele de identificare și înregistrare a bovinelor, ovinelor și caprinelor sau în caz de neconformitate în timpul tranzitului pe teritoriul Uniunii al anumitor bovine și de abrogare al Regulamentului (CE) nr. 494/98 al Comisiei
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale)
                  3
               , în special articolul 20 alineatul (2) literele (a) și (c),
            
            
               întrucât:
            
            
               (1)Regulamentul (UE) 2017/625 stabilește norme generale pentru controalele oficiale efectuate de autoritățile competente pentru verificarea respectării normelor într-o serie de domenii, inclusiv a cerințelor de sănătate a animalelor. De asemenea, regulamentul respectiv stabilește metode și tehnici pentru controalele oficiale, care includ inspecții ale sediilor, ale animalelor și ale bunurilor aflate sub controlul operatorilor. În plus, Regulamentul (UE) 2017/625 prevede posibile acțiuni care trebuie întreprinse de către autoritățile competente în cazul constatării neconformității, printre altele, cu cerințele de sănătate a animalelor menționate la articolul 1 alineatul (2) litera (d) din regulamentul respectiv.
            
         
         
            
               (2)Regulamentul (UE) 2016/429 al Parlamentului European și al Consiliului
                  4
                a abrogat și a înlocuit 39 de acte legislative în domeniul sănătății animalelor începând cu 21 aprilie 2021. Unele dintre cerințele din actele abrogate de Regulamentul (UE) 2016/429 sau în temeiul acestuia se referă totuși la anumite particularități legate de sănătatea animalelor în cadrul controalelor oficiale și la măsurile de monitorizare care trebuie întreprinse în cazul unor neconformități constatate în temeiul Regulamentului (UE) 2017/625, astfel cum se prevede la articolul 138 din regulamentul respectiv. Prin urmare, astfel de norme specifice privind controalele oficiale și măsurile de monitorizare care trebuie întreprinse de autoritatea competentă în cazul unei neconformități constatate ar trebui prevăzute în prezentul regulament.
            
            
               (3)Particularitățile controalelor oficiale și măsurile de monitorizare întreprinse în cazul unor neconformități constatate privind sănătatea animalelor sunt interconectate. Acestea se aplică etapelor subsecvente ale unei situații date și, foarte adesea, se aplică acelorași tipuri de operatori și de unități. În cazul în care sunt necesare măsuri de monitorizare specifice, acestea ar trebui să fie stabilite împreună cu cerințele privind particularitățile controalelor oficiale privind sănătatea animalelor. Astfel, se prevede un set cuprinzător de măsuri care permit o punere în aplicare mai ușoară și contribuie la simplificarea generală a cadrului juridic în acest domeniu.
            
            
               (4)Efectuarea controalelor oficiale și aplicarea măsurilor de monitorizare în unitățile autorizate în conformitate cu Regulamentele delegate (UE) 2019/2035
                  5
               , (UE) 2020/686
                  6
               , (UE) 2020/688
                  7
                sau (UE) 2020/990
                  8
                ale Comisiei necesită calificări și competențe specifice în domeniul veterinar. Controalele oficiale efectuate în respectivele unități autorizate implică evaluarea și verificarea unei game largi de date și informații specifice referitoare la animalele deținute în aceste unități. Unele dintre aceste date și informații sunt rezultatele observațiilor efectuate asupra animalelor, în timp ce altele sunt colectate și înregistrate de operatori, profesioniști din domeniul sănătății animalelor, medici veterinari sau profesioniști din domeniul sănătății animalelor acvatice. Astfel de date și informații se pot referi, printre altele, la starea fiziologică sau patologică a animalelor, la factorii epidemiologici, la rezultatele examinărilor fizice, clinice sau post-mortem și ale testelor de laborator, precum și la date și informații colectate în legătură cu anumite măsuri de biosecuritate aplicate în unități și cu utilizarea și întreținerea adecvată a echipamentelor și instalațiilor.
            
            
               (5)În plus, în unitățile de material germinativ, complexitatea și caracterul tehnic al acestui sector specific necesită cunoștințe specializate din partea autorității competente responsabile de controalele oficiale pentru a asigura îndeplinirea eficientă și eficace a sarcinilor sale.
            
            
               (6)Prin urmare, este adecvat ca medici veterinari oficiali să efectueze controale oficiale în unități autorizate care dețin animale sau gestionează material germinativ în conformitate cu Regulamentul (UE) 2016/429. Normele privind efectuarea controalelor oficiale în unitățile respective ar trebui stabilite în prezentul regulament.
            
            
               (7)În plus, în unele state membre, din motive istorice sau din cauza lipsei medicilor veterinari specializați în bolile animalelor acvatice, există o profesie specializată ai cărei practicanți sunt denumiți „profesioniști din domeniul sănătății animalelor acvatice”. Tradițional, acest personal nu este constituit din medici veterinari, dar practică medicina aplicată animalelor acvatice. În consecință, prezentul regulament ar trebui să țină seama de decizia acelor state membre care recunosc această profesie. În aceste cazuri, profesioniștii oficiali din domeniul sănătății animalelor acvatice ar trebui să poată desfășura activități atribuite medicilor veterinari oficiali atunci când efectuează controale oficiale în unități de acvacultură autorizate. În conformitate cu articolul 12 alineatul (2) din Regulamentul (UE) 2016/429, acești profesioniști din domeniul sănătății animalelor acvatice poate desfășura activități atribuite medicilor veterinari în domeniul sănătății animalelor, cu condiția să fie autorizați în acest sens de către statul membru în cauză în temeiul legislației naționale. Acest principiu ar trebui să se aplice și în prezentul regulament. 
            
            
               (8)Printre unitățile autorizate în conformitate cu Regulamentul (UE) 2016/429, unitățile izolate au un statut specific, deoarece adesea dețin permanent o mare varietate de specii de animale și fac schimb de astfel de animale cu alte unități izolate. Cerințele privind autorizarea și funcționarea în condiții de siguranță a unităților izolate în ceea ce privește carantina, izolarea și alte măsuri de biosecuritate, supravegherea bolilor și măsurile de control care țin de responsabilitatea medicilor veterinari din cadrul unității joacă un rol important în asigurarea faptului că schimburile de animale nu prezintă un risc de răspândire a bolilor animalelor listate sau emergente între statele membre sau în interiorul acestora. Prin urmare, este adecvat să se specifice controalele oficiale care ar trebui efectuate în unitățile izolate.
            
            
               (9)În ceea ce privește controalele oficiale pentru verificarea respectării normelor privind identificarea și înregistrarea bovinelor, ovinelor și caprinelor, ar trebui stabilite criterii specifice pentru a sprijini autoritățile competente în ceea ce privește analiza riscurilor pentru selectarea animalelor și a unităților care trebuie inspectate. În cazul în care aceste controale oficiale sunt efectuate asupra unui eșantion reprezentativ de animale, iar controalele oficiale respective identifică neconformitatea cu cerințele de identificare și înregistrare, autoritățile competente ar trebui să inspecteze toate animalele din unitatea respectivă ca măsură de monitorizare.
            
            
               (10)Normele Uniunii autorizează tranzitul pe teritoriul Uniunii al bovinelor pentru reproducție și producție care nu respectă în general cerințele de sănătate a animalelor pentru intrarea în Uniune, în temeiul unor derogări și condiții specifice prevăzute în Regulamentele delegate (UE) 2019/2124
                  9
                și (UE) 2020/692
                  10
                ale Comisiei. Un astfel de tranzit nu ar trebui să pericliteze sănătatea animalelor și sănătatea publică din cadrul Uniunii. În caz de neconformitate, neregulă sau urgență în timpul tranzitului, autoritatea competentă ar trebui să dispună, prin urmare, sacrificarea sau uciderea animalelor respective, aceasta fiind măsura cea mai adecvată pentru protejarea sănătății animalelor, a sănătății publice și a bunăstării animalelor. În astfel de cazuri, autoritatea competentă ar trebui să dispună, de asemenea, eliminarea în condiții de siguranță a subproduselor de origine animală rezultate, în conformitate cu Regulamentul (CE) nr. 1069/2009 al Parlamentului European și al Consiliului
                  11
               .
            
            
               (11)Regulamentul (CE) nr. 494/98 al Comisiei
                  12
                stabilește sancțiuni administrative care trebuie aplicate în cazul în care se constată neconformități în ceea ce privește condițiile sau cerințele de identificare și înregistrare a bovinelor. Regulamentul delegat (UE) 2019/2035 nu a abrogat în mod expres regulamentul respectiv. În plus, sancțiunile administrative prevăzute în Regulamentul (CE) nr. 494/98 au devenit redundante având în vedere măsurile prevăzute la articolul 138 alineatul (2) din Regulamentul (UE) 2017/625. Pentru a asigura securitatea juridică și coerența, prezentul regulament ar trebui să abroge Regulamentul (CE) nr. 494/98.
            
            
               (12)Normele prevăzute în prezentul regulament ar trebui să se aplice Regatului Unit în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în coroborare cu anexa 2 la protocolul respectiv,
            
            
               ADOPTĂ PREZENTUL REGULAMENT:
            
            
               Articolul 1
            
            
               Obiect și domeniu de aplicare
            
            
               (1)Prezentul regulament completează Regulamentul (UE) 2017/625 în ceea ce privește anumite norme specifice privind controalele oficiale efectuate de către autoritățile competente din statele membre
                  13
                privind animalele, produsele de origine animală și materialul germinativ în vederea verificării respectării cerințelor de sănătate a animalelor menționate la articolul 1 alineatul (2) litera (d) din regulamentul respectiv și, dacă este necesar, în ceea ce privește anumite acțiuni întreprinse de autoritățile competente în urma controalelor oficiale:
            
            
               (a)în anumite unități care dețin animale;
            
            
               (b)în anumite unități care colectează, produc, prelucrează sau depozitează material germinativ.
            
            
               (2)Prezentul regulament completează Regulamentul (UE) 2017/625 în ceea ce privește o acțiune specifică întreprinsă de autoritățile competente din statele membre în urma controalelor oficiale privind anumite bovine aflate în tranzit.
            
            
               Articolul 2
            
            
               Definiții
            
         
         
            
               În sensul prezentului regulament, se aplică următoarele definiții prevăzute în Regulamentul (UE) 2016/429, în Regulamentul delegat (UE) 2019/2035, în Regulamentul delegat (UE) 2020/686, în Regulamentul delegat (UE) 2020/688, în Regulamentul delegat (UE) 2020/692 și în Regulamentul delegat (UE) 2020/990:
            
            
               (a)„unitate” conform definiției de la articolul 4 punctul 27 din Regulamentul (UE) 2016/429;
            
            
               (b)„incubator” conform definiției de la articolul 4 punctul 47 din Regulamentul (UE) 2016/429;
            
            
               (c)„operațiune de colectare” conform definiției de la articolul 4 punctul 49 din Regulamentul (UE) 2016/429;
            
            
               (d)„centru de colectare de câini, pisici și dihori domestici” conform definiției de la articolul 2 punctul 7 din Regulamentul delegat (UE) 2019/2035;
            
            
               (e)„adăpost de animale” conform definiției de la articolul 2 punctul 8 din Regulamentul delegat (UE) 2019/2035;
            
            
               (f)„punct de control” conform definiției de la articolul 2 punctul 9 din Regulamentul delegat (UE) 2019/2035;
            
            
               (g)„unitate de producție izolată de mediul exterior” conform definiției de la articolul 2 punctul 10 din Regulamentul delegat (UE) 2019/2035;
            
            
               (h)„unitate de carantină autorizată” conform definiției de la articolul 3 punctul 9 din Regulamentul delegat (UE) 2020/688;
            
            
               (i)„unitate izolată” conform definiției de la articolul 4 punctul 48 din Regulamentul (UE) 2016/429;
            
            
               (j)„unitate de material germinativ autorizată” conform definiției de la articolul 2 punctul 2 din Regulamentul (UE) 2020/686;
            
            
               (k)„unitate de acvacultură autorizată” conform definiției de la articolul 2 punctul 10 din Regulamentul delegat (UE) 2020/990;
            
            
               (l)„grup autorizat de unități de acvacultură” conform definiției de la articolul 2 punctul 11 din Regulamentul delegat (UE) 2020/990;
            
            
               (m)„medic veterinar al unității” conform definiției de la articolul 2 punctul 14 din Regulamentul delegat (UE) 2019/2035;
            
            
               (n)„bovină” conform definiției de la articolul 2 punctul 5 din Regulamentul delegat (UE) 2020/692.
            
            
               Articolul 3
            
            
               Controale oficiale în anumite unități autorizate
            
            
               (1)Medicii veterinari oficiali sau, în cazul unităților de acvacultură autorizate și al grupurilor autorizate de unități de acvacultură, medicii veterinari oficiali sau profesioniștii oficial din domeniul sănătății animalelor acvatice efectuează controale oficiale pentru a verifica respectarea cerințelor de sănătate a animalelor menționate la articolul 1 alineatul (2) litera (d) din Regulamentul (UE) 2017/625 și stabilite în Regulamentul (UE) 2016/429 și în temeiul acestuia, în următoarele tipuri de unități care au obținut autorizația din partea autorității competente:
            
            
               (a)incubatoare și unități care dețin păsări de curte;
            
            
               (b)unități pentru operațiuni de colectare pentru ungulate și păsări de curte;
            
         
         
            
               (c)centre de colectare a câinilor, pisicilor și dihorilor domestici;
            
            
               (d)adăposturi de animale pentru câini, pisici și dihori domestici;
            
            
               (e)puncte de control;
            
            
               (f)unități de producție izolate de mediul exterior pentru bondari;
            
            
               (g)unități de carantină autorizate;
            
            
               (h)unități izolate;
            
            
               (i)unități de material germinativ autorizate;
            
            
               (j)unități de acvacultură autorizate;
            
            
               (k)grupuri autorizate de unități de acvacultură.
            
            
               Controalele oficiale menționate la primul paragraf verifică, în special, dacă operatorii responsabili de unitățile autorizate continuă să respecte cerințele de autorizare pentru unitățile respective.
            
            
               (2)Controalele oficiale menționate la alineatul (1) din prezentul articol includ inspecțiile menționate la articolul 14 litera (b) din Regulamentul (UE) 2017/625, care se efectuează cel puțin cu frecvențele minime, aceste frecvențe fiind stabilite în Regulamentul de punere în aplicare (UE) [C(2022)665] al Comisiei
                  14
               .
            
            
               (3)Inspecțiile menționate la alineatul (2) pot fi combinate cu:
            
            
               (a)controalele oficiale menționate la articolul 9 alineatul (3) din Regulamentul (UE) 2017/625;
            
            
               (b)alte controale oficiale pentru verificarea respectării cerințelor menționate la articolul 1 alineatul (2) din Regulamentul (UE) 2017/625 sau
            
            
               (c)alte controale, inspecții sau vizite oficiale prevăzute de normele Uniunii.
            
            
               Articolul 4
            
            
               Norme specifice privind controalele oficiale efectuate în unități izolate pentru animale terestre
            
            
               Atunci când efectuează controale oficiale în unități izolate pentru animale terestre, medicul veterinar oficial efectuează în special următoarele acțiuni:
            
            
               (a)verifică, prin examinarea evidențelor privind circulația, dacă animalele care intră în unitatea izolată dată provin numai dintr-o altă unitate izolată sau sunt plasate în carantină în conformitate cu partea 9 punctul 1 din anexa I la Regulamentul delegat (UE) 2019/2035;
            
            
               (b)verifică dacă rezultatele examinărilor clinice, de laborator și post-mortem efectuate de medicul veterinar din cadrul unității izolate exclud orice suspiciune de boli listate sau emergente;
            
         
         
            
               (c)verifică, în cazul în care se suspectează prezența unor boli listate sau emergente, dacă operatorul responsabil de unitatea izolată notifică suspiciunea respectivă autorității competente și atenuează riscurile potențiale de răspândire a unor astfel de boli în interiorul și în afara unității izolate și
            
            
               (d)auditează activitatea medicului veterinar din cadrul unității izolate, precum și punerea în aplicare și rezultatele planului de supraveghere a bolilor menționat în partea 9 punctul 2 litera (a) din anexa I la Regulamentul delegat (UE) 2019/2035 și, în special, verifică dacă planul de supraveghere a bolilor a fost revizuit și actualizat cel puțin o dată pe an în conformitate cu cerințele respective.
            
            
               Articolul 5
            
            
               Norme specifice privind controalele oficiale pentru verificarea respectării cerințelor de identificare și de înregistrare a bovinelor, a ovinelor sau a caprinelor și privind măsurile de monitorizare în caz de neconformitate
            
            
               (1)Controalele oficiale pentru verificarea respectării cerințelor de identificare și de înregistrare a bovinelor, a ovinelor sau a caprinelor includ inspecțiile menționate la articolul 14 litera (b) din Regulamentul (UE) 2017/625 efectuate asupra bovinelor, ovinelor sau caprinelor din unitățile care dețin astfel de animale, cel puțin cu frecvența minimă stabilită la articolul 6 din Regulamentul de punere în aplicare (UE) [C(2022)665].
            
            
               (2)Inspecțiile menționate la alineatul (1) pot fi combinate cu:
            
            
               (a)controalele oficiale menționate la articolul 9 alineatul (3) din Regulamentul (UE) 2017/625;
            
            
               (b)alte controale oficiale pentru verificarea respectării cerințelor menționate la articolul 1 alineatul (2) din Regulamentul (UE) 2017/625 sau
            
            
               (c)alte controale, inspecții sau vizite oficiale prevăzute de normele Uniunii.
            
            
               (3)La selectarea unităților care urmează să fie inspectate, autoritatea competentă ține seama, în analiza sa de risc, de următoarele criterii, în plus față de cele prevăzute la articolul 9 alineatul (1) din Regulamentul (UE) 2017/625:
            
            
               (a)numărul de animale din cadrul unei unități;
            
            
               (b)speciile de animale prezente și identificate într-o unitate;
            
            
               (c)modificările semnificative apărute în comparație cu numărul sau speciile de animale din unitate, în ultimii cinci ani și
            
            
               (d)orice alte criterii relevante definite de statul membru în cauză.
            
            
               (4)În cazul în care se efectuează o inspecție menționată la alineatul (1), autoritatea competentă inspectează toate bovinele, ovinele și caprinele din unitatea respectivă.
            
            
               (5)Prin derogare de la alineatul (4), în cazul în care numărul de animale care trebuie inspectate în unitate este mai mare de 20, autoritatea competentă poate decide să inspecteze un eșantion reprezentativ de animale, dacă numărul de animale inspectate este suficient pentru a detecta 5 % din cazurile de neconformitate la un nivel de siguranță statistică de 95 %.
            
            
               (6)În cazul în care inspecția menționată la alineatul (1) se efectuează pe un eșantion reprezentativ de animale dintr-o unitate în conformitate cu alineatul (5), iar inspecția respectivă confirmă neconformitatea cu cerințele de identificare și înregistrare, autoritatea competentă inspectează toate celelalte bovine, ovine și caprine din unitate.
            
            
               (7)Prin derogare de la alineatul (6), autoritatea competentă poate decide să inspecteze un eșantion reprezentativ de animale din unitatea respectivă, asigurându-se că numărul de animale inspectate este suficient pentru estimarea neconformității în proporție de peste 5 %, cu o precizie de plus sau minus 2 %, la un nivel de siguranță statistică de 95 %.
            
            
               Articolul 6
            
            
               Măsurile de monitorizare în caz de neconformitate în timpul tranzitului pe teritoriul Uniunii al anumitor bovine
            
         
         
            
               În cazul în care transporturile de bovine care îndeplinesc condiții specifice de sănătate a animalelor pentru intrarea în Uniune tranzitează teritoriul Uniunii în temeiul articolului 176 alineatul (1) litera (b) din Regulamentul delegat (UE) 2020/692, în coroborare cu articolul 34 alineatul (1) litera (a) din Regulamentul delegat (UE) 2019/2124, autoritatea competentă dispune sacrificarea sau uciderea animalelor și eliminarea acestora ca material de categoria 2 menționat la articolul 9 litera (f) punctul (i) din Regulamentul (CE) nr. 1069/2009, în caz de neconformitate în timpul circulației între postul de control la frontiera de intrare în Uniune și postul de control la frontiera pe unde transporturile părăsesc teritoriul Uniunii.
            
            
               Articolul 7
            
            
               Abrogare
            
            
               Regulamentul (CE) nr. 494/98 al Comisiei se abrogă.
            
            
               Articolul 7
            
            
               Intrare în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 4.2.2022
            
            
               
                     Pentru Comisie,
               
               
                     Președinta
                     Ursula VON DER LEYEN
               
               
            
         
         
            
                  
                     (1)
                  
                        Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).
               
               
                  
                     (2)
                  
                        Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).
               
               
                  
                     (3)
                  
                        JO L 95, 7.4.2017, p. 1.
               
               
                  
                     (4)
                  
                        Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).
               
               
                  
                     (5)
                  
                        Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).
               
               
                  
                     (6)
                  
                        Regulamentul delegat (UE) 2020/686 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește autorizarea unităților de material germinativ și cerințele de trasabilitate și de sănătate animală pentru circulația în interiorul Uniunii a materialului germinativ provenit de la anumite animale terestre deținute (JO L 174, 3.6.2020, p. 1).
               
               
                  
                     (7)
                  
                        Regulamentul delegat (UE) 2020/688 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește cerințele de sănătate animală pentru circulația în interiorul Uniunii a animalelor terestre și a ouălor pentru incubație (JO L 174, 3.6.2020, p. 140).
               
               
                  
                     (8)
                  
                        Regulamentul delegat (UE) 2020/990 al Comisiei din 28 aprilie 2020 de completare a Regulamentului (UE) 2016/429 al Parlamentului European și al Consiliului în ceea ce privește cerințele în materie de sănătate animală și de certificare vizând circulația în interiorul Uniunii a animalelor acvatice și a produselor de origine animală provenite de la animale acvatice (JO L 221, 10.7.2020, p. 42).
               
               
                  
                     (9)
                  
                        Regulamentul delegat (UE) 2019/2124 al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale ale transporturilor de animale și de bunuri care fac obiectul tranzitului, al transbordării și al continuării transportului pe teritoriul Uniunii și de modificare a Regulamentelor (CE) nr. 798/2008, (CE) nr. 1251/2008, (CE) nr. 119/2009, (UE) nr. 206/2010, (UE) nr. 605/2010, (UE) nr. 142/2011, (UE) nr. 28/2012 ale Comisiei, a Regulamentului de punere în aplicare (UE) 2016/759 al Comisiei și a Deciziei 2007/777/CE a Comisiei (JO L 321, 12.12.2019, p. 73).
               
               
                  
                     (10)
                  
                        Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).
               
               
                  
                     (11)
                  
                        Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (JO L 300, 14.11.2009, p. 1).
               
               
                  
                     (12)
                  
                        Regulamentul (CE) nr. 494/98 al Comisiei din 27 februarie 1998 de stabilire a normelor de aplicare a Regulamentului (CE) nr. 820/97 al Consiliului în ceea ce privește aplicarea sancțiunilor administrative minime în cadrul sistemului de identificare și înregistrare a bovinelor (JO L 060, 28.2.1998, p. 78).
               
               
                  
                     (13)
                  
                        În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentului regulament, referințele la „statele membre” includ Regatul Unit în ceea ce privește Irlanda de Nord.
               
               
                  
                     (14)
                  
                        Regulamentul de punere în aplicare (UE) [C(2022)665] al Comisiei din … de stabilire a frecvențelor minime uniforme ale anumitor controale oficiale pentru verificarea respectării cerințelor de sănătate a animalelor ale Uniunii în conformitate cu Regulamentul (UE) 2017/625 al Parlamentului European și al Consiliului și de abrogare a Regulamentelor (CE) nr. 1082/2003 și (CE) nr. 1505/2006 (JO L NN, ZZ.LL.AAAA, p. X).